“Skeçi i realizuar për temën e trashëgimisë kulturore”  
  
Përgatitja dhe realizimi i një forme të tillë të punimit dhe prezantimit si grup ka qenë një zgjedhje e përbashkët e jona për të dhënë një formë më të gjallë të një performance ku aktualizohen më së miri mendimet dhe botëkuptimet tona për çështjen e trashëgimisë kulturore. Duke parë ndjeshmërinë e lartë që ngërthen tema në vetvete si dhe përpunimin nga një kombinim i individualiteteve me mosha, profesione dhe prejardhje të ndryshme përmbushin një llojshmëri më të hapur për një diskutim të gjerë në lidhje me atë se çka është konkretisht trashëgimia kulturore dhe kush e bën/plotëson atë?  
Kështu, pas një sërë diskutimesh, pyetje të shtruara e përgjigjie të marra, u pajtuam që të ofronim një interpretim të zërave tonë ku paraqiten prapavijat e informacioneve tona paraprake dhe të mësuara mbi çështjen e dhënë.  
Skeçi ka qenë lehtë i realizueshëm pasi që ngërthente idenë e një përshtatshmërie të personaliteteve tona si gjatë punës ngjajshëm dhe gjatë prezantimit, për të ofruar mesazhin e një përballje të ‘*së resë me të vjetrën’* dhe për të komunikuar rëndësinë e të fundit se cila është vlera e saj dhe pse duhet të jetë integritet i joni social e kulturor si shoqëri shqiptare.  
  
**PËRMBAJTJA E SKEÇIT**:   
Tre fëmijë të një familje moderne zgjohen një mëngjes për të vazhduar normalisht si çdo herë tjetër me ditën e tyre pa ndonjë ndryshim të madh. Nga pamja dhe sjelljet e tyre lënë të kuptohet se janë fëmijë të lazdruar dhe moskokëçarës për gjëra të rëndomta.   
Hapja e skeçit bëhet me vajzën e madhe, Jetlirën, një mësimdhënëse në një shkollë e cila është shumë e nervozuar se duhet të përfundojë punët e shtëpisë për të sistemuar pastaj planifikimet e saj mësimore që duhen dorëzuar në shkollë. Këtë mëngjes ajo është zgjuar normal por kur ka marrë përsipër të pastrojë shtëpinë duke parë një mori objektesh, gjërash e madje edhe veshje të vjetra që familja kishte vendosur sipër komodinave si suvenir ajo irritohet dhe fillon t’i mbledhë që të gjitha për t’i hedhur si mbeturina të pavlera të cilat vetëm se shtojnë pluhurin dhe erën e keqe në shtëpi.   
Kur ajo thërret për ndihmë, motra e dytë, Erblina, një gazetare e cila ngjajshëm ishte zgjuar vonë dhe ishte duke bërë kafen dhe duke menduar se çfarë reportazhi të përgadisë për punën e vet, kur dëgjon thirrjen e motrës dhe hapat e vëllait të saj, Argjendit duke zbritur poshtë shkallëve.  
Argjendi, një djalë i ri, i cili studion për shkenca kompjuterike është zgjuar i trullosur fare duke qëndruar deri në orët e vona të natës dhe nuk ka idenë se çfarë po ndodhë në sallonin e shtëpisë.  
Përderisa motrat hapin skenën me veprime, Argjendi është nga të parët që fillon dialogun duke pyetur motrën e madhe se cfarë ishte duke bërë dhe që ajo thjesht i përgjigjet*: po i gjuj këto vjetërsina qe mos me na zanë hapësirën n’shpi bile hajdi ndihmonum edhe ju e po i djegim krejt ma mirë që mos me na zanë ven n’kosh t’bërllogit.*Duke i hedhur gjërat në dysheme, në mesin e tyre e hedh dhe një libër të vjetër nga i cili rrëshqet një zarf të cilin e vëren Erblina.  
E: *WOW, çka është kjo?*J: *Zarf pom doket*.  
A: *Kshyr mos osht faktura rrymës qajo*.  
J: *Çfarë fakture bre, çka je t’u fol palidhje. Letër osht!  
Ncncncc, kush shkrun bre hala n’ditë t’sodit letra. Pse s’shkrujnë imella njerzt?!*Jetlira nis dhe e lexon letrën me mjaft vështirësi duke qenë se është e vjetër dhe disa prej fjalëve e ka shumë problem që t’i lexojë e lëre më t’iu kuptojë përmbajtjen. Letra kuptohet se është e shkruar nga gjyshi i tyre i cili si *amanet* nga jeta dhe puna e tij iu ka lënë disa dhurata simbolike për përkujtim apo thënë më mirë, *peshqeshe* të cilat gjinden në sandëkin e shtëpisë së vjetër.   
Të tre të habitur vështrojnë njëri-tjetrin dhe përveç Erblinës që tregohet shumë entuziaste për të parë këto peshqeshe, Jetlira me Argjendin ironizojnë duke përqeshur letrën madje duke e quajtur gjyshin e tyre koprrac me idenë e Erblinës se ndoshta mund të jetë flori “*qyp me lira*”.  
Duke diskutuar mes vete e refuzuar haptazi mundësinë për marrjen e sandëkit të vjetër, porositin Argjendin që të hulumtojë në ChatGPT për domethënien e fjalës *peshqeshe* pasi që nuk e kuptojnë. Në ndërkaq, Jetlira edhe më e irrituar i qorton që t’i ndihmojnë që t’i hedhin sa më shpejt të gjitha këto mbeturina madje edhe *peshqeshet* e lëna nga gjyshi sepse ka plane për pjesën tjetër të ditës.  
Përderisa Erblina e kundështron shumë ashpër, Argjendi thotë se kuptimi i fjalës *peshqeshe* qenka: **një porosi, kujtim apo dhuratë e lënë nga dikushi si kujtim dhe simbolikë për t’u ruajtur për shumë kohë.**Duke iu kërkuar me shumë ëndje për të parë se çka qenkan peshqeshet, Erblina arrit t’i bindë motrën dhe vëllanë që të shkojnë tek shtëpia e vjetër dhe të marrin sandëkun. Kur e sjellin në sallon dhe e hapin, hidhet një re pluhuri që lë të nënkuptohet se sandëku për një kohe të gjatë ka qenë i lënë mënjanë. Kur e hapin, shohin gjësende të ndryshme të punuara nga gjyshi e gjyshja që kishte lënë përkujtim *pajën* apo *qejzin* e saj, të qëndisur me dorë si vajzë e re që po bëhej gati të martohej, mbesave të veta. Nga sandëku i hapur shohin një biçikletë të punuar nga vetë materiali i biçikletës që përdorte gjyshi i tyre për të udhëtuar në punë, qejzi i gjyshes si vajzë e re dhe një fyell, të cilin gjyshi si djalosh i ri e luante me talent dhe ëndje përderisa kulloste bagëtinë në fusha. Erblina e entuziazmuar merr fyellin dhe gjersa e vështron, kujton gjyshin dhe imagjinon meloditë të cilat do të dilnin nga ajo vegël e mrekullueshme muzikore. Në anën tjetër Argjendit nuk është se i bëri shumë përshtypje biçikleta e vogël që dukej se ishte punuar me aq detaje nga njeriu që thuajse çdo ditë e ngiste atë mjet udhëtimi. Gjithsesi për të shuar kuriozitetin, Argjendi e mori atë biçikletë, e rrotulloi pak nëpër duar dhe më pas e hodhi tutje me arsyetimin se nuk i duhej per asgjë. Më e pakënaqur në këtë mes ishte Jetlira, ajo nuk donte as t’i shpaloste rrobat e qejzit te cilat i kishte sistemuar gjyshja në atë sandëk të vjetër. Ndërkohë që motra e madhe me maja te gishtërinjve vendosi t’i tërhiqte disa prej tyre pa pasur ndonjë interes, dëshirë apo kuriozitet për t’i parë e analizuar, në këtë mes u përfshi edhe Erblina. Mirëpo kjo e fundit filloi t’i shikonte edhe punimet e bëra në ato rroba, e të cilat i lanë shumë përshtypje. Megjithatë, Jetlira ishte e vendosur që këto gjësende duhej t’i hidhnin nga shtëpia.

J: *A thash që sen me vlerë nuk na ka lanë gjyshi, qe veç do berllog ma shumë që duhet sa ma shpejt me hjek prej shpis’!*

E: *Joooo, nuk kena me i gjujt! Gjyshi u munu e na ka lanë krejt qeto sene, kqyrni sa te miraaa...*

J: *Oo hiç sen bre nuk janë, a nuk po e sheh qe sen hiç nuk t’hijnë në punë kto farë mbeturinash...*

E: *OMG, nuk janë mbeturina. Argjend fol diçka!   
Kqyre, Lira po don me i gjujt dhuratat e gjyshit!!!*

A: *Për mu aa, boni çka doni. S’po kam nerva as me u mirr bile...*

Kështu pas një debati të tillë, me mjaft mosmarrëveshje mes Jetlirës dhe Erblinës, kësaj të fundit i erdhi një ide.

E: *Uuuu, a dini çka? Unë muj me ba një artikull ku i përfshijë krejt qeto objekte. Yess, tash e kam nje super temë se bash pata ra në hall çka me trajtu..*

Një mendim i tillë nuk është se u duartrokit as nga Jetlira e as nga Argjendi, madje të dy e kundërshtuan fuqishëm duke i thënë se nuk do të kishte as shikueshmëri e as sukses nëse Erblina do ta trajtonte një temë të tillë. Një diskutim i tillë zgjati për disa minuta derisa edhe Argjendi poashtu e pa si mundësi të realizonte diçka që lidhej me profesionin e tij. Si rezultat, në krye të diskutimit erdhi edhe ideja për të krijuar një faqe interneti ku mund të ekspozoheshin apo të shiteshin objektet e trashëguara nga gjyshi por jo vetëm, në këtë faqe do të kishin hapësirën të ekspozonin gjësende të tilla edhe persona të tjerë. Sidoqoftë deri në një pikë të diskutimit, fokusi i Argjendit si një i ri, nuk ishte të promovonte vlerat e trashëgimisë kulturore por të bënte një biznes që do të sillte të ardhura të mira financiare.

A: *Bash ide e mirë. Unë po mujsha me ba pare tu i shfrytzu qeto sene palidhje që na ka lanë gjyshi!*

Ndërkohë e acaruar me mendimet e këtyre dyve, Jetlira ende e mbronte qëndrimin e saj se këto gjësende duhej të hudheshin. Ky mendim për të nuk mbeti i njëjti në minutat pasues sepse edhe ajo gjeti një mënyrë se si do të mund t’i shfrytëzonte objektet për të ndryshuar e plotësuar planprogramin mësimor në klasën ku ajo ishte mësuese. Me ndihmën e Argjendit dhe Erblinës, ajo erdhi me një ide të re.

J: *Do me thanë edhe unë po mujsha me ba një ekspozitë virtuale ku fëmijët edhe mujnë me msu rreth objekteve të trashëguara e në të njëjtën kohë edhe me pasë mundësinë me manovru me to, qoftë t’u i ngjyros ose najsen qeshtu. Shume ide e mirë...*

Si përfundim të tre kuptuan se ruajtja dhe promovimi i gjësendeve/objekteve të trashëguara, të dërgon drejt ruajtjes së vlerave kulturore të kombit të cilit i përket. Ky ishte mesazhi i fuqishëm që ky skeç sado i thjeshtë në strukturë por me një rëndësi të madhe në thelb, kishte për qëllim të përçonte.

Grupi: Jetlirë Rashiti, Argjend Azizi dhe Erblina Krasniqi